b'\n_START_ARTICLE_\n\xc5\xa0pela Rogelj\n_START_SECTION_\nCelinski pokal, 2008-11\n_START_PARAGRAPH_\nKrstni nastop na tekmah celinskega pokala je \xc5\xa0pela do\xc5\xbeivela 23. januarja 2008 v italijanskem Dobbiacu, ko je tedaj stara komaj 13 let zasedla 24. mesto. Leto dni kasneje si je na istem prizori\xc5\xa1\xc4\x8du priskakala prvo uvrstitev med deset najbolj\xc5\xa1ih, ko je bila sedma. V sezoni 2008-09 je bila v se\xc5\xa1tevku uvr\xc5\xa1\xc4\x8dena kot druga najbolj\xc5\xa1a Slovenka na 24. mesto za osvojenih 141 to\xc4\x8dk. V naslednji sezoni, 2009-10, se je redno uvr\xc5\xa1\xc4\x8dala med dobitnice to\xc4\x8dk in na koncu zaklju\xc4\x8dila, zopet kot druga najbolj\xc5\xa1a Slovenka, na 16. mestu s 277 to\xc4\x8dkami. Rezultatsko je v naslednji sezoni 2011 \xc5\xa1e nekoliko napredovala. Poleg rednega uvr\xc5\xa1\xc4\x8danja med dobitnice to\xc4\x8dk je proti koncu tekmovanja dodala \xc5\xa1e nekaj uvrstitev med najbolj\xc5\xa1ih deset in sezono zaklju\xc4\x8dila na 13. mestu s 335 to\xc4\x8dkami.\n_START_SECTION_\nSrebro na MSP 2011\n_START_PARAGRAPH_\nPoleg rednega nastopanja v tedaj najmo\xc4\x8dnej\xc5\xa1em \xc5\xbeenskem skakalnem tekmovanju se je udele\xc5\xbeila \xc5\xa1e svetovnega mladinskega prvenstva, ki je bilo organizirano v estonskem Otep\xc3\xa4\xc3\xa4ju. Tam je 27. januarja 2011 na tekmi posameznic osvojila drugo mesto in srebrno kolajno. To je bila prva srebrna kolajna za Slovenke po dveh bronih in tudi edina v prvem desetletju tekmovanj. Torej je \xc5\xa0peli uspela najbolj\xc5\xa1a uvrstitev prvega desetletja med slovenskimi posameznicami.\n_START_SECTION_\nSvetovni pokal, 2011-16\n_START_PARAGRAPH_\nNa tekmah svetovnega pokala je debitirala na sploh prvi tekmi svetovnega pokala v smu\xc4\x8darskih skokih za \xc5\xbeenske 3. decembra 2011 v Lillehammerju z desetim mestom. V nadaljevanju sezone 2011-12 se je dokaj redno uvr\xc5\xa1\xc4\x8dala med dobitnice to\xc4\x8dk in na koncu kot tretja najbolj\xc5\xa1a Slovenka kon\xc4\x8dala na 17. mestu s 165 to\xc4\x8dkami.\n_START_SECTION_\nMladinsko SP 2012\n_START_PARAGRAPH_\nFebruarja 2012 se je udele\xc5\xbeila tekmovanja za mladinsko svetovno prvenstvo, ki je tedaj bilo v tur\xc5\xa1kem Erzurumu. Najprej je nastopila na tekmi posameznic in zasedla 5. mesto. Nato je 25. februarja 2012 nastopila na prvi organizirani \xc5\xbeenski ekipni tekmi v postavi skupaj z Ur\xc5\xa1o Bogataj, Emo Klinec in Katjo Po\xc5\xbeun ter se veselila osvojenega tretjega mesta in bronaste kolajne. _NEWLINE_V nadaljevanju tekmovalne kariere je redno nastopala v svetovnem pokalu in se tudi redno uvr\xc5\xa1\xc4\x8dala med dobitnice to\xc4\x8dk. V\xc4\x8dasih pa ji je uspel malo bolj\xc5\xa1i nastop. Tako je v sezoni 2012-13 zabele\xc5\xbeila svoj najbolj\xc5\xa1i dotedanji rezultat, ko je bila dvakrat \xc4\x8detrta. Sezono je zaklju\xc4\x8dila kot druga najbolj\xc5\xa1a Slovenka na skupno 11. mestu.\n_START_SECTION_\nEkipno zlato iz MSP 2013\n_START_PARAGRAPH_\nJanuarja 2013 je bilo organizirano mladinsko svetovno prvenstvo za skakalce v \xc4\x8de\xc5\xa1kem Liberecu. Tam Rogljevi na tekmi posameznic ni uspelo ponoviti dose\xc5\xbeka izpred dveh let, bila je \xc5\xa1ele sedma. Zato pa se je veselila osvojene ekipne zlate medalje. Na vrhu so ji dru\xc5\xbebo delale \xc5\xa1e Ur\xc5\xa1a Bogataj, Ema Klinec in Katja Po\xc5\xbeun. Torej ista postava, ki je leto dni nazaj osvojila bron. _NEWLINE_V sezoni 2013-14 je rezultatsko nekoliko nazadovala in jo zaklju\xc4\x8dila na 20. mestu kot tretja najbolj\xc5\xa1a Slovenka. Nastop se ji ni posre\xc4\x8dil tudi na prvi tekmi za \xc5\xbeenske v smu\xc4\x8darskih skokih v zgodovini olimpijskih iger na srednji skakalnici kjer je osvojila 26. mesto.\n_START_SECTION_\nMladinsko SP 2014 in tretja zaporedna ekipna medalja\n_START_PARAGRAPH_\nKonec januarja 2014 je nastopila na svojem zadnjem mladinskem svetovnem prvenstvu v Val di Fiemme. Na tekmi posameznic je bila osma, na ekipni tekmi skupaj s Ur\xc5\xa1o Bogataj, Barbaro Klinec in Anjo Javor\xc5\xa1ek pa je osvojila srebrno medaljo za drugo mesto._NEWLINE_5. decembra 2014 je na prvi tekmi svetovnega pokala sezone 2014-15 v Lillehammerju dosegla svojo prvo zmago in sploh prvo uvrstitev na stopni\xc4\x8dke ter prvo zmago za slovensko \xc5\xbeensko reprezentanco v smu\xc4\x8darskih skokih. V nadaljevanju se ji je uspelo \xc5\xa1e trikrat uvrstiti na tretje mesto. Sezono svetovnega pokala 2014-15 je tako v skupnem se\xc5\xa1tevku kon\xc4\x8dala na 4. mestu kot najbolje uvr\xc5\xa1\xc4\x8dena Slovenka dotedaj. _NEWLINE_V sezoni 2015-16 se je redno uvr\xc5\xa1\xc4\x8dala med dobitnice to\xc4\x8dk, bila petkrat med prvo deseterico, od tega enkrat na stopni\xc4\x8dkah. To je bilo 13. februarja 2016, ko je na prvi od dveh doma\xc4\x8dih tekem na Ljubnem zasedla tretje mesto, na tekmi, ki jo je dobila Maja Vti\xc4\x8d je dopolnila slovenski uspeh.'